רשות מעברים יבשתיים

רשות מעברים יבשתיים (רמי"ם) היא גוף האחראי לריכוז ותיאום מדיניות משרד הביטחון במעברים היבשתיים בין ישראל לרשות הפלסטינית.

הרשות פועלת לצד רשות שדות התעופה האחראית על מעברי הגבול הבינלאומיים, חברות הנמלים האחראיות על נמלי הים, משטרת ישראל האחראית על המעברים בעוטף ירושלים וצה"ל האחראי על המעברים הפנימיים ביהודה ושומרון.

היסטוריה
ביולי 2003 קבע מבקר המדינה שיש לקבוע ראייה אסטרטגית כוללת לעניין המעברים. בעקבות הדו"ח החליטה הממשלה ב-2005 להקים את מנהלת המעברים במטרה להעביר את האחריות על פעילות מעברי הגבול היבשתיים מצה"ל ולהציב בהם מאבטחים אזרחיים שיקבלו הוראות ממשרד הביטחון. המעברים הראשונים שעברו לניהול גופים אזרחיים שזכו במכרז משרד הביטחון היו מעבר שער אפרים ומעבר ארז. בראש המנהלת הוצב בצלאל טרייבר. ב-2007 התקבלה החלטת הקבינט המדיני-ביטחוני מס' 43/ב שהסדירה את אזרוח המעברים היבשתיים ובעקבותיה נוסדה הרשות ב-2009 כיחידת סמך במשרד הביטחון.

מעברים
הרשות אחראית על 16 מעברים, 14 מעברים בין ישראל ליהודה ושומרון ושני מעברים בין ישראל לרצועת עזה:

מעבר כרם שלום - מיועד למעבר סחורות, גז ודלק. ממוקם בסמוך לכרם שלום בדרום רצועת עזה.
מעבר ארז - מוגדר כמעבר גבול וכולל ביקורת דרכונים באמצעות רשות ההגירה, כולל מתחם להולכי רגל ומתחם כלי רכב. ממוקם צפונית לרצועת עזה.
מעבר אייל - מעבר הולכי רגל המיועד לפלסטינים בלבד. ממוקם מערבית לקלקיליה בסמוך לקיבוץ אייל.
מעבר אליהו - מעבר מסחרי. ממוקם על כביש 55 בין אלפי מנשה לקרני שומרון, בסמוך לצד הדרומי של קלקיליה
מעבר גלבוע (ג'למה) - מעבר סחורות, מעבר הולכי רגל ומעבר כלי רכב. ממוקם על כביש 60, צפונית לג'נין.
מעבר הבקעה - מעבר כלי רכב ומעבר סחורות. ממוקם על כביש 90 באזור שדמות מחולה בצפון בקעת הירדן.
מעבר חוצה שומרון - מעבר כלי רכב בלבד, מיועד לאזרחי ישראל, אזרחים זרים, דיפלומטים וארגונים בינלאומיים. ממוקם על כביש 5, אחרי מחלף שער שומרון.
מעבר חשמונאים - מעבר כלי רכב והולכי רגל. ממוקם על כביש 446 בין מודיעין עילית לניל"י.
מעבר מיתר - מעבר הולכי רגל, כלי רכב ואגרגטים. ממוקם בדרום הר חברון, סמוך ליישוב מיתר.
מעבר מכבים - מעבר הולכי רגל המיועד לפלסטינים בלבד. במתחם קיים מעבר כלי רכב באחריות צה"ל. ממקום על כביש 443 בסמוך למודיעין-מכבים-רעות.
מעבר מצודת יהודה - מעבר לכלי רכב המיועד לאזרחי ישראל, אזרחים זרים, דיפלומטים וארגונים בינלאומיים, וכן מעבר הולכי רגל המיועד לבני השבט הבדואי אבו קביטה בלבד. ממוקם בדרום הר חברון, בסמוך לבית יתיר
מעבר ריחן - מעבר סחורות, כלי רכב והולכי רגל. ממוקם מערבית לג'נין ובסמוך לברטעה.
מעבר שער אפרים - מעבר הולכי רגל ומעבר סחורות. ממקום בסמוך לשער אפרים.
מעבר תרקומיא - מעבר סחורות, כלי רכב והולכי רגל. ממוקם על כביש 35, מזרחית לתרקומיא.
מעבר תאנים - מעבר כלי רכב והולכי רגל. ממוקם על כביש 557, מזרחית מאבני חפץ.
מעבר ל"ה - המעבר ממוקם על ציר 367 בין עמק האלה לגוש עציון - דרומית מזרחית לבית שמש ודרומית מערבית לצומת גוש עציון ובית לחם.

קישורים חיצוניים
 
 
 

משרד הביטחון
מעברי גבול בישראל
יחסים צבאיים הרשות הפלסטינית–ישראל